Blanár, Juraj, poslanec NR SR (2020-05-19):
Ďakujem pekne. Vážený pán podpredseda Osuský, ešte raz chcem zopakovať, že snažme sa, aby sme si vždy zachovali korektné vzťahy, aj keď máme rozdielne názory. Ja preto, možno to ušlo vašej pozornosti, ale vysvetlím vám ešte raz ten plurál, lebo ak ste si nevšimli, možno ste si nevšimli, vy ste teraz tiež použili plurál pred chvíľou, pretože ste povedali v množnom čísle, že to nepodporíme. To znamená, že vy ste už dopredu vyjadrili názor všetkých, ako budú hlasovať. Tiež si myslím, že ten plurál nebol úplne na mieste. Môžeme sa o tom baviť, lebo každý má slobodný mandát a môže sa vyjadriť a možnože ho niekto presvedčí, ale rešpektujem. Ale k tomu plurálu, ktorý som ja hovoril. Pán kolega, on zapadal presne do toho, čo som hovoril, a to bola otázka, že by sme mali mať tri pozície vedúcich delegácií a zároveň, že mali by sme tam mať nášho nominanta ako člena. Čiže ten plurál bol spojený s pánom Kmecom aj s pánom Blahom. Ale ešte raz, rešpektujem, vy ste to mohli posúdiť možno úplne inak, ale toto vôbec nie je to najdôležitejšie, lebo vy máte takú špeciálnu schopnosť, že tak chytať za slovíčka a nejakým spôsobom to prekrúcať. My sa tu teraz nebavíme plurál sem, plurál tam. My sa bavíme teraz o nejakej inej podstate, ktorú som sa ja snažil jasne vyjadriť. A môžem vás ubezpečiť, ak ste aj povedali tu za týmto pultom, že strašne ukrivdení kolegovia, no nevidíte na mne, že by som bol vystrašený, nie som. Vôbec nie a nebodaj ešte strašne. My sa len snažíme poukázať na nejaké demokratické princípy, čo je pomerný princíp zastúpenia v tomto parlamente. A keď si to prepočítate na mandáty, vychádza to päť ku trom. A nie je to žiadne strašné, ale v poriadku, použili ste také slovo, lebo ja mám do určitej miery niekedy rád tú vašu iróniu. Ale keď k tomu dáte tú neverbálnu komunikáciu, tak už sa to prevracia trošku na takú urážku. Lebo viete, Kefa, Kuffa, Cigániková. Aj vám sa stane, že urobíte brept. Ale ja to nechcem používať hneď akože to je niečo. Aj mne sa stalo, že som napríklad ten váš brept povedal, tuším v Slovenskom rozhlase, úplne ináč, ako ste vy povedali, že žerú seno, tak sa mi poplietol jazyk. To sa stane, všetci sme len ľudia, okrem geniálnych redaktorov, ktorí si to desaťkrát najskôr povedia a potom to zostrihajú a vždy to je perfektné. Iba na Silvestra sa dozvieme, koľko breptov povedali. Ale poďme ešte k tomu, čo ste hovorili, že živý argument. Nuž, vy veríte tomu, čo ste povedali. Ja to rešpektujem, aj keď s tým nesúhlasím. Ale ja neverím tomu a mnoho ľudí neverí tomu, že ak sa pán Sulík stretol s pánom Kočnerom tak neformálne a pili kávičku, že to bol prvý a poslednýkrát. Lebo už aj predtým sa museli stretnúť, aby sa dohodli, aby sa vôbec stretli aj tu. To znamená, ak vy to staviate iba na tom, že sa stretol a už bolo po voľbe a vlastne len informoval, tak to je podľa môjho názoru, mierne povedané, naivné. A to je práve to, čo mnohí so zdravým sedliackym rozumom si vedia dať dohromady. Veď dokonca je preukázané, že sa 13-krát stretol. A, pani poslankyňa Tabák, vy hovoríte, že pán Blaha si sám, ako sám si vystavil alebo nejakým spôsobom sa ohodnotil. Nuž a povedzte mi potom, ako sa ohodnotil pán Sulík, ktorý takúto vážnu vec, ako je voľba generálneho prokurátora, riešil pri kávičke s človekom, ktorý je dneska obvinený za vraždu a mnoho iných prečinov. To je pre vás úplne v pohode. A človek, ktorý má síce iné názory, povedzme ináč ich hovorí, ale nie je kriminálne stíhaný, nemá žiadne za sebou takéto veci, tak to vám, samozrejme, vadí. Ale že máte pána Sulíka podpredsedu vlády, tak to vám nevadí. Nehnevajte sa, tento dvojaký meter nemôžem jednoducho prijať. A poďme ku pánovi Galkovi. Ja som to aj vysvetlil pán podpredseda Osuský. My sme vždy na začiatku volebného obdobia ctili tieto veci. Áno, stalo sa to s pánom Galkom, ja to priznávam. Priznávam to a veľa sme o tom diskutovali a hľadali sme ten spôsob, ako nejakým spôsobom poukázať na to, že nesúhlasíme s takými praktikami, ktoré pán Galko praktizoval, aj keď sa mu to nepreukázalo. Lebo viete, to veľakrát aj vy zneužívate. Áno, súd skončil tak, že sa mu to nepreukázalo. (Reakcia z pléna.) To znamená... Ale ja nehovorím o tom, neskáčte mi do reči, ja aj vám odpoviem (zaznievanie gongu), že jednoducho nedokázalo sa mu to. No tak keď súd rozhodol, že ho neodsúdil, no tak potom je nevinný a nejaké krútenie okolo toho tak jednoducho neobsedí. Ale viete, v čom je dôležitý rozdiel medzi pánom Galkom a pánom Blahom? Že pán Galko bol ako minister obrany odvolaný pani premiérkou Radičovou. A skúste sa jej spýtať, prečo to urobila. Asi to neurobila len tak, že sa zobudila ráno a precitla. Takže to je obrovský rozdiel. Pán poslanec Baránik, ja si vás všímam viackrát a nechcem nejako prudko reagovať a nechcem sa nechať vyprovokovať. Lebo ja si pamätám jeden prípad, ešte keď som bol podpredsedom výboru pre nezlučiteľnosť funkcií, kedy ste nejakým hrubým spôsobom zneužili vystúpenie v Národnej rade voči jednej sudkyni, kde vy ste v tom konaní bol priamo aj advokátom, čo podľa môjho názoru sa ešte nestalo nikdy v parlamente, že takýmto spôsobom si niekto sám na seba prihrá a potom obviní tú sudkyňu, lebo v parlamente zaznelo z úst toho istého advokáta, že tá sudkyňa je taká alebo onaká. Nech o tom rozhodnú orgány činné v trestnom konaní. Ale takto som takúto kombináciu ešte nepočul. Ale môžem vám odpovedať na to, čo vy hovoríte. Viete, použijem tiež jednu múdrosť, lebo pán Osuský ju používa takisto zavše, a myslím si, že tie múdrosti zdravého sedliackeho rozumu sú veľmi osožné. Viete, klamár a zlodej nikdy neuverí druhému, že neklame a nekradne. To je, myslím si, že jasná odpoveď na vás, čo ste povedali. A ešte raz chcem zopakovať, pán Osuský, naši voliči sa rozhodli a vedia, prečo nás volili, a naši voliči, a stretol som sa s mnohými, kde sme o tomto diskutovali, neveria tomu, čo hovoríte vy, že pán Sulík sa stretol iba raz a už len keď bolo po voľbe, lebo musel sa stretnúť a sám to priznal. Trinásťkrát sa s ním stretol aj predtým, ale ja to môžem rešpektovať, ale kvôli tomu my tu nebombardujeme, že vy budete členom a predsedom parlamentnej delegácie pre OBSE. Počuli ste od nás, že by sme vás nejakým spôsobom kádrovali za toto? A mali by sme svojím spôsobom právo a som presvedčený, že mnohí voliči, keď pôjdem odtiaľto, mi to povedia, že prečo som to neurobil. Lebo si myslím, že ten názor, ktorý ste povedali, možno nie celkom je podľa našich predstáv, ale že možno by ste už tak ani nikdy nepovedali. Tak ako ste aj tú facku, ktorú ste dali niekomu, dnes by ste ju možno už nedali. To sa stane v živote. Ale nekádrujeme vás a nechávame vás a nechali sme vás na pozícii predsedu alebo navrhnutého na pozíciu vedúceho delegácie pre OBSE. Tak ako sme chceli pána Kmeca, lebo sme mali pomer päť ku trom. Preto ten plurál bol použitý. Čiže, dámy a páni, ešte raz, my rešpektujeme hlasovanie, lebo je to demokratický princíp, len som sa snažil priblížiť, ako to bolo, aby ste vedeli, o čom budete hlasovať. A nie je to tak, že by sme tu boli vystrašení alebo nejako sa báli. Lebo pamätajte, vždy keď sa niečo udeje, čo je svojím spôsobom možno skrivodlivosť, pretože väčšinou väčšina by mala byť taká veľkorysejšia k opozícii, k menšine. To je aj veľkosť vždy tej väčšiny, ktorá vládne, a to je, myslím si, že, by som povedal, aj taký gentleman agreement, ktorý vždy bol ctený. Tak keď sa takéto niečo neudeje, tak verte, že sa to môže stať veľmi ľahko, že sa vám to vráti v budúcnosti. A to by som bol veľmi nerád a ani to nechcem dneska hovoriť, že sa stane. Pretože svojím spôsobom nejde o nejakú veľmi, by som povedal, dôležitú vec z hľadiska toho, že teda, tak keď tam ten Blaha nebude alebo keď tam ten Kmec nebude, no čože sa stane, si môže každý povedať, takú otázočku. Však my to ľavou zadnou zvládneme. Áno, ja nesporím sa, že aj pán Goga to môže zvládnuť. Ale nám išlo o to, že ak je tu pomer päť ku trom v prepočte, tak aby tam bol. A ak niekto navrhne, aby tam bol, nie tak, že my teraz budeme, nebudeme hlasovať za pána Osuského, nebudeme za pani Záborskú, nebudeme za neviem koho ešte ďalšieho. Pretože ctíme každého voliča, ktorý vás sem zvolil. Tak ako predpokladám, že ctíte každého voliča, ktorý zvolil nás sem a ho reprezentujeme. Lebo myslím si, že to je princíp parlamentnej demokracie zastupiteľskej. Ďakujem pekne.